Daerah Saratok

Daerah Saratok ialah sebuah daerah di negeri Sarawak Bumi Kenyalang, Malaysia. Ia adalah sebahagian daripada Bahagian Betong yang dimana turut merangkumi Pusa, Spaoh, Debak, Maludam, Roban, Kabong, Betong dan Budu. Pekan pentadbiran bagi daerah ini ialah Saratok. Terdapat sebuah daerah kecil yang dibawah Daerah Saratok iaitu Daerah Kecil Budu. Ia memiliki keluasan sebanyak 887 kilometer persegi yang juga merupakan daerah ketiga terbesar dalam Bahagian Betong.

 Sejarah 
Pejabat Daerah Saratok telah beroperasi sejak tahun 1888. Daerah Saratok dahulunya dinamakan sebagai Kalaka, bersempena dengan nama Sungai Kalaka yang mengalir di daerah ini. Pada 26 Mac 2002, iaitu sewaktu pembentukan Bahagian Betong, daerah Kalaka kemudiannya ditukar nama kepada Saratok, bersempena dengan nama pekan pentadbiran daerah ini.

Pentadbiran daerah Saratok pada mulanya turut merangkumi Kabong dan Roban, di mana kedua-duanya menjadi daerah kecil di bawah pentadbirannya. Pada tahun 2015, Kabong dan Roban dipisahkan daripada daerah Saratok, setelah daerah Kabong diwujudkan.

 Pentadbiran 
Daerah Saratok secara keseluruhannya berada di bawah pentadbiran Pejabat Daerah Saratok yang merupakan sebahagian daripada pentadbiran Bahagian Betong. Pihak berkuasa tempatan yang mentadbir daerah ini pula ialah Majlis Daerah Saratok. Terdapat sebuah daerah kecil yang berada di bawah pentadbiran daerah Saratok, iaitu Budu.

 Politik 
Daerah Saratok diletakkan di bawah dua kawasan Dewan Undangan Negeri (DUN) iaitu Kalaka (N38) dan Krian (N39) yang terletak di bawah kawasan Parlimen Saratok (P205).

 Geografi 
Daerah Saratok terletak di barat negeri Sarawak, dan di timur bahagian Betong. Daerah Saratok bersempadan dengan daerah Sarikei di utara, daerah Pakan di timur, daerah Betong di selatan, daerah Pusa di barat daya dan daerah Kabong di barat.

Daerah Saratok mempunyai keluasan kira-kira 887 kilometer persegi dan mempunyai titik tertinggi yang mencecah 380 meter. Bentuk muka bumi daerah boleh dibahagi kepada dua bahagian, iaitu bahagian barat daerah yang merupakan kawasan rendah, rata dan mendatar, manakala bahagian timur daerah merupakan kawasan yang berbukit dan tinggi. Antara sungai utama yang mengalir di daerah ini termasuklah Sungai Krian.

 Demografi 

Berdasarkan bancian Malaysia 2020, jumlah penduduk di daerah Saratok ialah seramai 23,105 orang dengan kepadatan penduduk 26 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 5,478 isi rumah dengan 7,594 tempat kediaman. Majoriti penduduk di daerah Saratok merupakan masyarakat Bumiputera Sarawak, dengan sebahagian besarnya berbangsa Iban dan Melayu. Masyarakat Cina merupakan kelompok bukan Bumiputera terbesar di daerah ini. Penduduk bukan warganegara terdiri daripada 243 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu6,206Bumiputera lain15,449Cina1,178India6Lain-lain23Bukan warganegara -243Jumlah23,105

 Agama 

Di daerah Saratok, agama Kristian merupakan agama paling ramai penganut dengan peratusan lebih 65 peratus diikuti agama Islam sebanyak lebih 29 peratus. Penduduk beragama Buddha membentuk kelompok ketiga terbesar dengan peratusan lebih empat peratus dari jumlah penduduk. Terdapat juga penganut agama lain seperti Hindu serta tidak beragama yang membentuk kumpulan minoriti dengan peratusan kira-kira satu peratus.
+Bilangan penduduk mengikut agama (2020)AgamaJumlahKristian15,065Islam6,771Buddha1,115Hindu3Lain-lain40Tidak beragama111Jumlah23,105

 Rujukan 

 Pautan luar 
 . Dicapai pada 22 Januari 2021.

Saratok